
istă, se vede, între radicalii din România un fel de dictionar 
secret de locutiuni, de parole ce au valoarea unor ordine de zi, 
cari ne rămîn necunoscute nouă profanilor precum: „Vegheati! 
Ora a sosit” si altele de acestea. 

O foaie din Focsani, „Luptătorul“, dînd seamă despre atentatul 
încercat asupra d-lui Brătianu, încheie cu cuvintele : „Ale tale 
dintru ale tale, frate Brâtiene!” Fost-or-fi potrivite cu ceea 
ce se petrecuse, avut-or-fi aceste cuvinte alt farmec asupră-ne 
nu stim, destul că, la încheiarea unui articol în care 
condamnam fapta, cercam însă a explica cum instinctele rele, 
înclinările criminale ale oamenilor găsesc în precedentele 
create de principiile si apucăturile rosiilor o atmosferă ce le 
prieste, pusesem si noi cuvintele, rămase în mintene la citirea 
ziarului din provincie, „Ale tale dintru ale tale”. 

Nici prin vis nu ne trecea că, din întîmplare, puseserăm mîna 
pe una din acele locutiuni mistice, din acele devize ale 
partidului rosu de cari ascultă orbeste toată suflarea patriotică, 


că noi, neconsacratii în misterele organizatiei internationale ale 
societătii de exploatare, atinsesem cu vîrful condeiului un 
triangul cabalistic din marea carte secretă a partidului. 

Odată atinsă, această formulă a început să geamă sub pana d- 
lui C.A. Rosetti, d-sa s-a tinut obligat a ne da o explicare pe larg 
a acestor vorbe si a făcut-o în cinci articole consecutive ale 
„Românului”, în acel stil onctios si apocaliptic care-i-e propriu. 
lată ce însemnează această nefericită cabală după esplicarea 
„Românului”. 

Cuvintele „Ale tale dintru ale tale”, zise asupra unui asasinat 
si aruncate victimei asasinatului, cuprind însăsi legitimarea 
crimei. 

A zice unui om asupra câruia s-a făcut o încercare de asasinat 
„ale tale dintru ale tale” este a-i zice „ai meritat a fi 
asasinat”. 

Toti asasinii zic victimelor lor „ale tale dintru ale tale”; mai 
cu seamă în asasinatele politice aceasta este o regulă fără 
esceptiune. 

E foarte trist că organul de căpetenie al partidei conservatoare 
a adoptat această deviză a asasinilor. . . 

Depinde de partida conservatoare de a proba tării, printr-o 
dezaprobare categorică, că nu în numele ei „Timpul“ a adoptat 
această deviză. Nouă ni se pare că principiele conservatoare ar 
reclama această regulare, căci altfel ar putea să intre în 
societatea noastră un virus dizolvător care să nu crute pe 
membrii partidei conservatoare mai mult decît pe membrii 
partidei liberale; si la fiece lovitură de cutit sau de pistol ar 
răsuna deviza adoptată de organul partidului conservator: „Ale 
tale dintru ale tale”. 

A zice „ale tale dintru ale tale” unui bărbat politic în urma 
unei încercări de asasinat. . . este în adevăr culmea neomeniei. 
lată dar ce însemnează acest fatal cuvînt, asupra adîncimii 
întelesului căruia d. C.A. Rosetti a trebuit să ne lămurească. 
„Ale tale dintru ale tale” însemnează: 

Legitimarea crimei; 

Judecata: „Ai meritat să fii asasinat, 

În regulă fără esceptie aceasta e deviza asasinilor; 

Un virus dizolvâtor; 

Culmea neomeniei. 


Poate fi sigur d. C.A. Rosetti că nu-i sîntem decît multumitori 
pentru această explicatie. Am suportat cinci articole de 
insinuatiuni nemeritate pînă acum, pînă să ni se esplice marele 
cuvînt cabalistic al religiei revolutionarilor. Deodată ni s-a 
luminat dinaintea ochilor, deodată am simtit că atinsesem 
triangulul mistic al conspiratorilor, deodată ne-am adus aminte 
că acest fatal „ale tale dintru ale tale” a mai fost întrebuintat 
într-o ocazie analogă de câtră chiar esplicatorul ei actual. 

În adevâr, în ianuarie 1876, un om, anume Paraschivescu, care 
nu putuse justifica întrebuintarea unei sume, îndealtmintrelea 
de tot neînsemnate, din fondurile politenesti si care n-o putuse 
restitui, a fost depărtat din functie. Ministrul prezident de pe 
atunci, d. Lascar Catargiu, refuziînd în mod constant a-l mai 
numi în vro functie, dar stiindu-l în mare mizerie, îl ajuta din 
cînd în cînd cu cîte-o mică sumă. Din cauza refuzului de-a-l 
pune în functie, acest om a comis un atentat asupra ministrului 
prezident. 

lată însă ce scria „Românul“ de la 15 ianuarie 1876 asupra 
acestui atentat: 

Oricît de reprobabil este faptul, dacă vreodată cuvintele ale 
tale dintru ale tale si-au găsit o exact aplicare este acum, la 
adresa primului-ministru. 

Cum cutează „Monitorul“ a spune că acest functionar a 
delapidat cînd delapidatorul n-a fost dat judecătii, astfel ca să 
nu mai aibă cuvînt de-a cere slujba, nici îndrăzneală de-a mai 
câlca pragul primului-ministru? Deci ale tale dintru ale tale. 
D. Catargiu a înlăturat juratii; a dat pe delapidatori la 
tribunale; pentru ce dar îi ocroteste? Ale tale dintru ale 
tale... 

... 2i dacă l-a primit si s-a servit de dînsul, pentru ce în urmă l-a 
dat afară? Ale tale dintru ale tale... 

....Însusi primul-ministru este bătut de propriul său agent 
politenesc: ale tale dintru ale tale. 

... lată-te acum bătut de tocmai acei pe care-i plăteai: ale tale 
dintru ale tale... 

Va să zică această vorbă mistică, pe care noi am împrumutat-o 
unui ziar din provincie, „Românul“ a aruncat-o într-un singur 
articol de sapte ori la adresa d-lui Lascar Catargiu. Cînd si cui? 
După un atentat, victimei atentatului. 


Va să zică de sapte ori, cu deplină cunostintă a întelesului grav 
ce-l au aceste vorbe, „Românul“ a pronuntat legitimarea crimei, 
de sapte ori a fost în culmea neomeniei, de sapte ori într-un 
singur articol a rostit deviza asasinilor si a aruncat un virus 
dizolvator în societate. 

Hotărit, e ceva din soarta tragică a regelui Oedipus în purtarea 
rosiilor. În Teba, în cetatea cea cu o sută de porti, trăia acest 
nefericit rege care, fără s-o stie, ucisese pe părintele său si se 
cununase cu mumă-sa. Aflînd de la oracolul din Delfi că tara e 
bîntuită de ciumă din cauza acestei crime nemaipomenite, pe al 
cărei autor nu-l stia, a pronuntat cu mare furie o osîndă 
energică asupra autorului ... asupra sa însusi. Astfel îi vezi pe 
rosii căzînd într-o adincă furie cînd îsi condamnă vorbele si 
faptele lor proprii. Sînt momente de taină în viata oamenilor, 
cînd ei se sperie de ei însii, cînd descopâr pe demonul relelor în 
ei si-l blestemă orbeste, nestiind că lovesc cu această estremă 
cruzime în pieptul lor propriu. 

Nu, linistească-se „Românul“; nu primim deviza asasinilor, nu 
legitimăm, nu justificăm nicicînd crimele. E o lege constantă a 
spiritului omenesc, legea cauzalitătii, care sileste pe orice 
inteligentă de-a explica ceea ce se întîmplă. Dar de la o 
explicare curat cauzală pînă la scuză, pînă la legitimare, pînă la 
justificare, care implică un act de aprobare din partea simtului 
nostru de dreptate si a constiintei noastre, e o deosebire cît 
cerul de pămînt. 

E în adevăr vrednică de mirare analogia cazului. 

Paraschivescu era bănuit de delapidare, Pietraru a delapidat în 
adevăr. Deosebirea e numai că d. Lascar Catargiu n-a voit să-l 
numească în functie pe cel dentii, d. Brătianu 1-a numit pe cel 
din urmă functionar în resortul sâu. 

Cu toate acestea, ce deosebire între tonul nostru si acela al 
„Românului” de atunci, care se va vedea si mai bine dintr-alt 
articol al acelei foi, pe care-l vom comunica mîine. 

Cu tot tonul necuviincios de atunci al „Românului” am crezut 
că nu e demn de pana noastră de-a repeta acea necuviintă. Ne 
doare însă soarta tării, ne doare această anarhie de idei, 
această viciare a simtului public prin fraze apocaliptice, ne 
doare mizeria intelectuală si morală din tară si de aceea am 
fost siliti nu de-a diminua cu greutatea unui fir de mustar 
măcar responsabilitatea făptuitorului, ci de-a arâta de ce 


instinctele rele, în loc de-a se manifesta, ca altă dată, în crime 
de rînd, alunecă azi pe clina cea mai periculoasă din toate, pe 
clina atentatelor contra sigurantei statului. 

lată de ce am relevat antecedentele d-lui Brătianu si ale 
partidului său. Am declarat-o anume că nu recriminatiuni, nu 
imputări facem, dar ne adresâm omului cugetâtor, patriotului, 
care stie a pune interesele tării sale mai presus de ambitia 
proprie si de interesele amicilor săi politici. Conditiile de 
existentă ale tării noastre au devenit, de la asa-numita 
Independentă încoace, atît de gingase încît nu mai e permis 
nici partidului rosu chiar odiosul lux al libertinajului de idei si 
de procedimente. 

Dacă vom lua lista revolutionarilor de la Ploiesti vom observa 
că aproape toti sînt azi în functii si demnităti ale statului. 2tim 
foarte bine că Domnul poate ierta asemenea lucruri, ca statul 
are pină la un grad facultatea de-a nu pedepsi rebeliunile cu 
toată asprimea cuvenită. Dar de la iertare pînă la 
recompensare e mare deosebire. Ei bine, afară de nefericitul 
Comiano, încăput sub deplina greutate a justitiei militare, toti 
ceilalti sînt favoriti ai guvernului, sînt oameni mari. De ce oare 
Comiano — care trebuie să fie tot atît de nevinovat ca si 
complicii săi — n-a fost înaintat în rang, nu e în gratia d-lui 
Brătianu, pe cînd altii, pentru fapte identice, ba mai grave 
chiar, sînt recompensati? 

Toate acestea nu se fac într-un stat ce pretinde că aspiră la 
civilizatie, nu se fac dacă nu voim să demoralizăm constiinta 
publică si să-i inspirăm acea sceptică nepăsare care-i face pe 
oameni incapabili de-a distinge bine de râu si drept de nedrept. 
Timpul, 17 decembrie 1880 


